b'\n_START_ARTICLE_\nAaron Mokoena\n_START_SECTION_\nKlubska kariera\n_START_PARAGRAPH_\nKot mladinec se je preizku\xc5\xa1al v Bayerju iz Leverkusna in amsterdamskem Ajax. Njegov prvi profesionalni klub je bil prav Ajax, pri katerem pa se med letoma 1999 in 2003 ni preve\xc4\x8d naigral, saj je precej \xc4\x8dasa prebil v Belgiji pri klubu Germinal Beerschot, kamor so ga pri Ajaxu posodili. Za Germinal Beerschot je igral 41 tekem in zabil dva zadetka. Njegove igre so opazili pri konkuren\xc4\x8dnem belgijskem prvoliga\xc5\xa1u, Genku, in z njim podpisali pogodbo. Za Genk je Mokoena nastopal od 2003 do 2005._NEWLINE_V zimskem prestopnem roku leta 2005 je Mokoena prestopil v angle\xc5\xa1ki klub Blackburn Rovers. Pri Blackburnu je debitiral na pokalni tekmi za FA Cup 8. januarja 2005 proti mo\xc5\xa1tvu Cardiff City, tedaj je v igro vstopil v 43. minuti kot zamenjava za Barryja Fergusona. Od takrat je postal standardni \xc4\x8dlan za\xc4\x8detne enajsterice in do konca sezone vknji\xc5\xbeil skupaj 22 nastopov. Sprva ga je Blackburnov strateg Mark Hughes postavil v vezno vrsto kot del obrambne formacije 4-5-1. Blackburn je s to Hughesovo potezo postal zanesljivej\xc5\xa1i v obrambi in je prejel sorazmerno manj golov, s \xc4\x8dimer se je klub tudi izognil izpadu v drugo ligo._NEWLINE_Ko se je Hughes kasneje vrnil k formaciji 4-4-2, ni Mokoena nikoli ve\xc4\x8d igral na enaki ravni. V novi formaciji so njegove predstave postajale vse bolj medle in kmalu se je kljub vnovi\xc4\x8dni trenerjevi vrnitvi k formaciji 4-5-1 zna\xc5\xa1el v vlogi rezervnega vezista. V igro je navadno prihajal v drugem pol\xc4\x8dasu in \xc5\xa1e to le tedaj, ko si je Blackburn \xc5\xbee zagotovil dovolj\xc5\xa1njo prednost in ko je bila tekma \xc5\xbee dobljena. Leta 2007 se je situacija zanj le izbolj\xc5\xa1ala, saj je ob po\xc5\xa1kodbi soigralca Robbieja Savaga ve\xc4\x8dino tekem zopet za\xc4\x8denjal v prvi enajsterici. 11. marca 2007 je tudi zadel svoj prvi zadetek v dresu Blackburna, tedaj je zatresel mre\xc5\xbeo Manchester Cityja na tekmi 6. kroga pokalnega tekmovanja FA Cup. Precej ironi\xc4\x8dno je v nadaljevanju svoje prve tekme, na kateri je za Blackburn dosegel zadetek, prejel drugi rumeni karton in je moral tako pred\xc4\x8dasno oditi z igri\xc5\xa1\xc4\x8da. Svoj drugi in zadnji zadetek v vrstah Blackburna je dosegel februarja 2009 proti Sunderlandu, znova na tekmi FA Cupa. Svoj zadnji nastop v dresu Roversov je vknji\xc5\xbeil 24. maja 2009. Istega dne je naznanil podpis triletne pogodbe in selitev k Portsmouthu. Svoj prvi zadetek za novega delodajalca je dosegel 12. januarja 2010, \xc5\xa1e enkrat ve\xc4\x8d v okviru pokalnega tekmovanja FA Cup. Tedaj je postal junak sre\xc4\x8danja, saj je s svojim zadetkom v podalj\xc5\xa1ku pokopal Coventry City.\n_START_SECTION_\nReprezentan\xc4\x8dna kariera\n_START_PARAGRAPH_\nMokoena, znan tudi kot\xc2\xa0\xc2\xbbMbazo\xc2\xab\xc2\xa0ali\xc2\xa0\xc2\xbbSekira\xc2\xab\xc2\xa0zavoljo svojih trdih startov, je leta 1999 postal najmlaj\xc5\xa1i reprezentant svoje dr\xc5\xbeave vseh \xc4\x8dasov. Debitiral je v kvalifikacijah za Poletne olimpijske igre 2000 in si s\xc4\x8dasoma priboril kapetanski trak, ki ga je pred njim nosil Lucas Radebe. 31. maja 2010 je nastopil na pripravljalni tekmi pred doma\xc4\x8dim Svetovnim prvenstvom proti reprezentanci Gvatemale. Na tisti tekmi je dosegel osebni jubilej, saj je 100. nastopil za dr\xc5\xbeavno reprezentanco. Jubilej je proslavil tako, da je oblekel dres s \xc5\xa1tevilko 100.'